# Rubiol (grup de bolets)

El grup dels rubiols comprén bolets terrestres de grans a menuts, de cama consistent i de més de 5-6 mm de diàmetre, amb un o dos anells, les làmines lliures i que en madurar prenen color xocolata fosc o negre.
Són fongs descomponedors, que creixen en terrenys rics en matèria orgànica, húmics o adobats, on poden formar corriols
Per diferenciar els rubiols és de gran utilitat emprar reactius macroquímics. El més accessible és una dilució de KOH al 3%; el més complex i que requereix molta precaució és la reacció d'Schäffer (aplicar una gota d’anilina sobre la cutícula i una d’àcid nítric concentrat). Per esbrinar els grans grups considerem que només és recomanable fer servir KOH. Hom estima negativa la reacció a l’aplicació de KOH quan no varia el color, mentre positiva quan la superfície canvia el color a groc.
La carn dels rubiols es blanca però pot envermellir o engroguir al frec o al tall. Alguns exemplars de determinades espècies poden envermellir en una zona del bolet i engroguir suaument en una altra. Es considerem aquestes espècies del grup de rubiols que envermelleixen. La reacció al KOH ens ajuda a distingir si hi ha dubtes.

## Grans grups de rubiols

Es diferencien cinc grans grups de rubiols, n'indiquem les espècies més corrents:

### Terrerols o terrolers

Rubiols de superfície i carn gairebé immutables al tall o al frec i que disposen d’un o dos anells en posició mitjana o relativament inferior respecte a la cama. Reben aquest nom perquè són bolets que acostumen a rebentar el terra en créixer i aparèixer.
Entre les espècies de terrerols més corrents:
* Agaricus bitorquis, terrerol
* Agaricus pequinii, terrerol de cassoleta gros
* Agaricus genadii, terrerol de cassoleta menut
* Agaricus bisporus, terrerol de jaça
* Agaricus bernardiformis, terrerol dels prats salats
* Agaricus devoniensis, terrerol sorralenc
* Agaricus subperonatus, terrerol tigrat
* Agaricus bisporus var. albidus, xampinyó

### Camperols o campers

Rubiols de superfície i carn gairebé immutable i amb un anell situat a la part alta de la cama
Entre les espècies de camperols més corrents:
* Agaricus campestris, camperol
* Agaricus cupreobrunneus, camperol bru d’aram
* Agaricus altipes, camperol camallarg
* Agaricus pampeanus, camperol d’anell engruixit
* Agaricus moellerianus, camperol de cama flocosa
* Agaricus cappellianus, camperol de Cappelli
* Agaricus lividonitidus, camperol gris violaci
* Agaricus porphyrocephalus, camperol porpre

### Rubiols de sang

Rubiols que en tallar-los-hi la carn o gratar-ne la superfície (millor la de la cama), canvien el seu color a vermell de manera ràpida i manifesta.
Entre les espècies de rubiols de sang més corrents:
* Agaricus sylvaticus, rubiol de sang
* Agaricus litoralis, rubiol de sang costaner
* Agaricus bernardii, rubiol de sang peixenc
* Agaricus subfloccosus, rubiol de sang d’anell doble
* Agaricus bohusii, rubiol de sang de Bohus
* Agaricus boisseletii, rubiol de sang de Boisselet
* Agaricus lanipes, rubiol de sang de cama llanosa
* Agaricus langei, rubiol de sang de Lange
* Agaricus benesii, rubiol de sang esquamulós
* Agaricus impudicus, rubiol de sang jaspiat
* Agaricus bresadolanus, rubiol de sang radicant

### Rubiols pudents

Rubiols caracteritzats per tenyir de groc a l’instant, ja sigui al frec o en tallar-los. Posteriorment viren a grisaci. La carn, i de fet tot el bolet, fa olor de tinta o fenol. Cal considerar tots els rubiols pudents com a tòxics.
Entre les espècies de rubiols pudents més corrents:
* Agaricus xanthodermus, rubiol pudent
* Agaricus moelleri, rubiol pudent pigallat
* Agaricus pilatianus, rubiol pudent de peu bulbós
* Agaricus menieri, rubiol pudent sorralenc
* Agaricus pseudopratensis, rubiol pudent enrogidor
* Agaricus iodosmus, rubiol pudent pigallat camacurt
* Agaricus phaeolepidotus, rubiol pudent pigallat camallarg

### Rubiols anisats

Rubiols d’espais oberts o de bosc, caracteritzats per una olor agradable i propera a la de l’anís, tot i que en algunes espècies pugui recordar més a la d’ametlles amargues. Quan erosionem la cutícula del barret o la cama, en totes les espècies del grup, la superfície vira a color groc; sempre lentament.
Per la mida es diferencien dos grups de rubiols anisats, els grossos (de barrets de 8-10-30-50 cm ø) i els menuts (de barrets de 2-7 cm ø):
* Entre els rubiols anisats grossos:
** Agaricus arvensis, rubiol anisat
** Agaricus augustus, rubiol anisat gros
** Agaricus sylvicola, rubiol anisat de bosc
** Agaricus crocodilinus, rubiol anisat de cocodril
** Agaricus urinascens, rubiol anisat gegant
* Entre els rubiols anisats menuts:
** Agaricus lutosus, rubiol anisat d’esquames daurades
** Agaricus comtulus, rubiol anisat menut
** Agaricus porphyrizon, rubiol anisat porpra
** Agaricus semotus, rubiol anisat solitari

## Exemples de rubiols

* Terrerol (Agaricus bitorquis)
* Camperol (Agaricus campestris)
* Rubiol de sang (Agaricus silvaticus)
* Rubiol pudent (Agaricus xanthodermus)
* Rubiol anisat gros (Agaricus augustus)
* Rubiol anisat porpra (Agaricus porphyrizon)

## Referències

* ↑ Cuello Subirana, Josep. Els noms dels bolets. Bellaterra: Lynx, 2007, p. 493. ISBN 978-84-96553-39-2.
* 1 2 3 4 5 6 Gràcia, Enric. La Clau dels Bolets: Identifica'ls de la mà d'Enric Gràcia, Vol. I, p:137. El Papiol: efadós, 2021.
* 1 2 3 4 5 6 Vidal, Josep Maria; Ballesteros, Enric. Bolets dels Països Catalans i els seus noms populars. Figueres: Brau Edicions, 2013. ISBN 9788496905986.
* ↑ Læssøe, Thomas; Petersen, Jens H. Fungi of Temperate Europe. Princeton: Princeton University Press, 2019. ISBN 9780691180373.